Gutzon Borglum
Store norske leksikon,Kunst og estetikk,Bildende kunst,Kunsthistorie,Skulptur og mosaikk i nyere tid
Gutzon Borglum var en amerikansk billedhugger. Han var sønn av danske immigranter. Borglum ble utdannet i San Francisco og ved Académie Julian, Paris, i 1890–1893. I Paris fikk Auguste Rodins kunst stor betydning. Fra 1901 var Borglum bosatt i New York. Etter en rekke mindre arbeider med mytologisk og religiøst innhold viet han seg til gigantskulptur og utførte Lincoln-hodet i en seks tonns marmorblokk i Washington D.C.
Han utviklet ytterligere sin skulptur-ingeniørkunst i sitt hovedverk, de fire kolossalportrettene i Mount Rushmore National Memorial i Sør-Dakota. De forestiller fra venstre: George Washington, Thomas Jefferson, Theodore Roosevelt og Abraham Lincoln. Washington-hodet er 18 meter fra haken til toppen av hodet. Størrelsen på hodene tilsvarer en menneskehøyde på over 140 meter. Arbeidet ble utført fra slutten av 1920-årene til omkring 1940. Sønnen utførte de siste detaljene etter hans død.Også Borglums bror Solon Borglum (1868–1922) var billedhugger. Han ble særlig kjent for sine skulpturer av hester, cowboyer og amerikanske urfolk. Les mer i Store norske leksikon Kunst i USA